b'\n_START_ARTICLE_\nArchyvai Lietuvoje\n_START_PARAGRAPH_\nArchyvai Lietuvoje\xc2\xa0\xe2\x80\x93 Lietuvos archyv\xc5\xb3 istorija nuo Lietuvos Did\xc5\xbeiosios Kunigaik\xc5\xa1tyst\xc4\x97s laik\xc5\xb3, buvusi ir esama sistema ir valdymas.\n_START_SECTION_\nDvar\xc5\xb3 archyvai\n_START_PARAGRAPH_\nXV a. atsirado bajor\xc5\xb3, dvar\xc5\xb3 archyvai. I\xc5\xa1 j\xc5\xb3 did\xc5\xbeiausias Radvil\xc5\xb3 Nesvy\xc5\xbeiaus archyvas; dauguma i\xc5\xa1likusi\xc5\xb3 jo dokument\xc5\xb3 yra Minske (Baltarusijos centrinis valstyb\xc4\x97s istorijos archyvas), dalis\xc2\xa0\xe2\x80\x93 Var\xc5\xa1uvoje. Padaryta \xc5\xa1io archyvo mikrofilm\xc5\xb3, jie saugomi LVIA. Lietuvos valstyb\xc4\x97s istorijos archyvas taip pat saugo dvar\xc5\xb3, kuriuos vald\xc4\x97 Belazarai, \xc4\x8capskiai, Druckiai\xe2\x80\x93Liubeckiai, Gorskiai (Gurskiai), Kosakovskiai, Koideliai (Keudelli\xc5\xb3), Lopacinskiai, Masalskiai, Nary\xc5\xa1kinai, Oginskiai, Plateriai (Pliateriai), Radvilos, Sapiegos, \xc5\xa0uazeliai\xe2\x80\x93Gufj\xc4\x97 (Choisel-Gouafie), Ti\xc5\xa1kevi\xc4\x8diai, Zubovai ir kiti archyvus arba j\xc5\xb3 dalis._NEWLINE_Nema\xc5\xbea t\xc5\xb3 archyv\xc5\xb3 dalis yra Lietuvos moksl\xc5\xb3 akademijos bibliotekoje (Buchoveckiai, Karpiai, Lenskiai, Lopacinski\xc5\xb3, Me\xc5\xbeejevskiai, Okuli\xc4\x8diai, Pilsudskiai, Plateriai, Radvilos, Renigeriai, Romeriai (Riomeri\xc5\xb3), Sapiegos, Ti\xc5\xa1kevi\xc4\x8diai), Vilniaus universiteto bibliotekoje (Karpiai, Radvilos, Sapiegos), Lietuvos nacionalin\xc4\x97je M. Ma\xc5\xbevydo bibliotekoje (Daugirdai, Gru\xc5\xbeevskiai, Komarai, Kosakovski\xc5\xb3, Nagurskiai, Plateriai), t. p. j\xc5\xb3 turi Bir\xc5\xbe\xc5\xb3 kra\xc5\xa1totyros muziejus, Roki\xc5\xa1kio kra\xc5\xa1totyros muziejus, Tel\xc5\xa1i\xc5\xb3 \xc5\xbdemai\xc4\x8di\xc5\xb3 muziejus Alka, Lenkijos archyvai ir bibliotekos. Yra dar apie 100 ma\xc5\xbeesni\xc5\xb3 dvar\xc5\xb3 archyv\xc5\xb3 liku\xc4\x8di\xc5\xb3. Dauguma dvar\xc5\xb3 archyv\xc5\xb3 \xc5\xbeuvo.\n_START_SECTION_\nArchyvai Rusijos imperijos laikotarpiu\n_START_PARAGRAPH_\nPo 1795\xc2\xa0m. Lietuvoje \xc4\x97m\xc4\x97 kauptis Rusijos administracini\xc5\xb3 \xc4\xafstaig\xc5\xb3 \xc5\xbeinybiniai archyvai. 1852\xc2\xa0m. Vilniuje \xc4\xafkurtas Centrinis sen\xc5\xb3j\xc5\xb3 akt\xc5\xb3 knyg\xc5\xb3 archyvas, jame buvo sukauptos Lietuvos Did\xc5\xbeiosios Kunigaik\xc5\xa1tyst\xc4\x97s \xc4\xafstaig\xc5\xb3 akt\xc5\xb3 knygos, iki 1800\xc2\xa0m. buvusios Vilniaus, Gardino, Minsko gubernijose; prie jo prijungti analogi\xc5\xa1ki 1887\xc2\xa0m. Liublino ir 1903\xc2\xa0m. Vitebsko archyvai. Jame buvo apie 25 000 akt\xc5\xb3 knyg\xc5\xb3. 1872\xc2\xa0m. \xc5\xa1io archyvo ved\xc4\x97jas (archyvaras) N. Gorba\xc4\x8devskis i\xc5\xa1leido pirm\xc4\x85j\xc4\xaf \xe2\x80\x9eCentrinio sen\xc5\xb3j\xc5\xb3 akt\xc5\xb3 archyvo katalog\xc4\x85\xe2\x80\x9c, jame su turt\xc5\xb3 inventoriais nurodyta 15 628 knygos ir nema\xc5\xbeai pavieni\xc5\xb3 dokument\xc5\xb3. 1914\xc2\xa0m. beveik visi \xc5\xa1io archyvo seniausi dokumentai iki 1700\xc2\xa0m. buvo i\xc5\xa1gabenti \xc4\xaf Rusij\xc4\x85, Liublino archyvus i\xc5\xa1sive\xc5\xbe\xc4\x97 lenkai, 1919\xc2\xa0m. okupav\xc4\x99 Vilni\xc5\xb3._NEWLINE_Nuo XVIII a. pabaigos iki XIX a. vidurio veik\xc4\x97 Tribunolo archyvas\xc2\xa0\xe2\x80\x93 Lietuvos vyriausiojo tribunolo ir kit\xc5\xb3 LDK institucij\xc5\xb3 akt\xc5\xb3 knyg\xc5\xb3 saugykla. 1873\xc2\xa0m. Pranci\xc5\xa1kon\xc5\xb3 ba\xc5\xbeny\xc4\x8dios pastate \xc4\xafsteigtas Bendrasis Vilniaus \xc4\xafstaig\xc5\xb3 archyvas, jame 1914\xc2\xa0m. buvo apie 700 000 byl\xc5\xb3: buvo surinkti XIX a.\xc2\xa0\xe2\x80\x93 XX a. Vilniaus gubernijoje veikusi\xc5\xb3 Rusijos administracijos \xc4\xafstaig\xc5\xb3 dokumentai. Analogi\xc5\xa1kas gubernijos archyvas buvo Kaune (apie 200 000 byl\xc5\xb3)._NEWLINE_1901\xc2\xa0m. Vilniuje \xc4\xafsteigtas Michailo Muravjovo muziejaus archyvas, 1914\xc2\xa0m. tur\xc4\x97j\xc4\x99s 1 932 000 byl\xc5\xb3. \xc4\x8cia buvo saugomi dokumentai nuo 1830\xc2\xa0m. apie carizmo vykdyt\xc4\x85 visuomeninio ir i\xc5\xa1sivadavimo jud\xc4\x97jimo Lietuvoje ir Baltarusijoje slopinim\xc4\x85; archyve buvo ir 1863\xc2\xa0m. sukilimo bylos. Dalis \xc5\xa1io archyvo dokument\xc5\xb3 1915\xc2\xa0m. i\xc5\xa1ve\xc5\xbeta \xc4\xaf Rusij\xc4\x85, o 1939\xc2\xa0m.\xc2\xa0\xe2\x80\x93 \xc4\xaf Baltarusij\xc4\x85. Abi archyvo dalis susigr\xc4\x85\xc5\xbeinus, po 1945\xc2\xa0m. daug byl\xc5\xb3 atiduota Baltarusijai.\n_START_SECTION_\nArchyvai Lietuvos Respublikoje\n_START_PARAGRAPH_\nKuriantis Lietuvos valstybei 1918\xc2\xa0m. spalio m\xc4\x97n. Vilniaus archyvus savo \xc5\xbeinion per\xc4\x97m\xc4\x97 Lietuvos Valstyb\xc4\x97s Taryba, \xc4\xafsteigusi Archyv\xc5\xb3, bibliotek\xc5\xb3 ir muziej\xc5\xb3 komisij\xc4\x85. Marionetin\xc4\x97 V. Kapsuko bol\xc5\xa1evik\xc5\xb3 vyriausyb\xc4\x97 1919\xc2\xa0m. sausio m\xc4\x97n. j\xc4\x85 patvirtino. Komisija prad\xc4\x97jo organizuoti Centrin\xc4\xaf istorijos archyv\xc4\x85 (\xc4\xafteisintas 1919\xc2\xa0m. kovo m\xc4\x97n.) Lenkijai 1919\xc2\xa0m. baland\xc5\xbeio 21 d. okupavus Vilni\xc5\xb3, \xc5\xa1is archyvas buvo pavadintas Vilniaus valstybiniu archyvu ir veik\xc4\x97 iki 1939\xc2\xa0m. Jis pagal dyd\xc4\xaf buvo tre\xc4\x8dias to meto Lenkijos valstyb\xc4\x97je. 1939\xc2\xa0m. spalio m\xc4\x97n. TSRS pareig\xc5\xabnai j\xc4\xaf apipl\xc4\x97\xc5\xa1\xc4\x97 ir i\xc5\xa1ve\xc5\xbe\xc4\x97 \xc4\xaf Minsk\xc4\x85 apie 645 000 vertingiausi\xc5\xb3 byl\xc5\xb3._NEWLINE_Vilniuje dar veik\xc4\x97 Vilniaus miesto archyvas (daugiau, kaip 300 000 byl\xc5\xb3), \xc5\xbeinybiniai archyvai, 2 rankra\xc5\xa1tynai (Vilniaus universiteto ir Vrublevski\xc5\xb3 bibliotekos)._NEWLINE_Nepriklausomoje Lietuvoje archyvais 1919\xe2\x80\x931921\xc2\xa0m. r\xc5\xabpinosi Valstyb\xc4\x97s archeologijos komisija (VAK). 1920\xc2\xa0m. sausio m\xc4\x97n. \xc5\xa0vietimo ministerija patvirtino VAK \xc4\xafstatus, kur pirm\xc4\x85 kart\xc4\x85 deklaruojamas priva\xc4\x8di\xc5\xb3 archyv\xc5\xb3 kaupimas ir apsauga. 1921\xc2\xa0m. spalio m\xc4\x97n. Kaune \xc4\xafsteigtas Centralinis valstyb\xc4\x97s archyvas. Jame buvo saugomi gr\xc4\x85\xc5\xbeinami i\xc5\xa1 Rusijos fondai, t. p. Kaune i\xc5\xa1likusios gubernijos valdybos, \xc5\xbeandar\xc5\xb3 ir kit\xc5\xb3 rusi\xc5\xa1k\xc5\xb3 \xc4\xafstaig\xc5\xb3 fond\xc5\xb3 dalys bei suve\xc5\xbeti \xc4\xaf Kaun\xc4\x85 dvar\xc5\xb3 archyvai. 1940\xc2\xa0m. jame buvo apie 600 000 byl\xc5\xb3.\n_START_SECTION_\nAntrojo pasaulinio karo metais\n_START_PARAGRAPH_\nTSRS 1940\xc2\xa0m. okupavus Lietuv\xc4\x85 archyvai buvo pertvarkyti pagal TSRS model\xc4\xaf, juos imta centralizuoti. 1940\xc2\xa0m. rugpj\xc5\xab\xc4\x8dio 16 d. LTSR MT nutarimu archyv\xc5\xb3 veiklai prad\xc4\x97jo vadovauti LTSR vidaus reikal\xc5\xb3 liaudies komisariato Archyv\xc5\xb3 skyrius, nuo rugpj\xc5\xab\xc4\x8dio 25 d. LTSR NKVD-MVD Archyv\xc5\xb3 skyrius. 1940\xc2\xa0m. rugpj\xc5\xab\xc4\x8dio 23 d. pasira\xc5\xa1ytas Archyv\xc5\xb3 \xc4\xafstatymas. Archyvuose buvo \xc4\xafkurti slapt\xc5\xb3j\xc5\xb3 fond\xc5\xb3 skyriai. Kauno centralinis valstyb\xc4\x97s archyvas pertvarkytas ir pavadintas LTSR centriniu valstybiniu archyvu (CVA), Vilniaus valstybinio archyvo filialu. 1941\xc2\xa0m. jis pertvarkytas \xc4\xaf LTSR CVA, o kauni\xc5\xa1kis virto jo filialu. 1941\xc2\xa0m. prad\xc5\xbeioje prad\xc4\x97ti kurti apskri\xc4\x8di\xc5\xb3 valstybiniai archyvai. Daug problem\xc5\xb3 k\xc4\x97l\xc4\x97 1939\xc2\xa0m. spalio m\xc4\x97n. i\xc5\xa1 Vilniaus archyv\xc5\xb3 \xc4\xaf Minsk\xc4\x85 i\xc5\xa1ve\xc5\xbet\xc5\xb3 byl\xc5\xb3 gr\xc4\x85\xc5\xbeinimas. 1941\xe2\x80\x931943\xc2\xa0m. susigr\xc4\x85\xc5\xbeinta apie 95\xc2\xa0% byl\xc5\xb3. 1940\xc2\xa0m. pabaigoje\xc2\xa0\xe2\x80\x93 1941\xc2\xa0m. prad\xc5\xbeioje i\xc5\xa1 Maskvos ir Leningrado buvo susigr\xc4\x85\xc5\xbeinta 1914\xc2\xa0m. \xc4\xaf Rusij\xc4\x85 i\xc5\xa1ve\xc5\xbet\xc5\xb3 fond\xc5\xb3 dalys, daugiau, kaip 30 000 byl\xc5\xb3, 2014 sen\xc5\xb3j\xc5\xb3 akt\xc5\xb3 knyg\xc5\xb3. Naci\xc5\xb3 okupacijos metais dalis dokument\xc5\xb3 v\xc4\x97l gr\xc4\x85\xc5\xbeinta \xc4\xafstaigoms, dalis i\xc5\xa1ve\xc5\xbeta \xc4\xaf Vokietij\xc4\x85. Per kar\xc4\x85 \xc4\xafstaig\xc5\xb3 archyvuose dingo daugiau, kaip 2 mln. byl\xc5\xb3, \xc4\xaf Vokietij\xc4\x85 i\xc5\xa1ve\xc5\xbeta daugelis Lietuvos \xc5\xbeyd\xc5\xb3 archyv\xc5\xb3, Klaip\xc4\x97dos miesto archyvo dalis\xc2\xa0\xe2\x80\x93 senoviniai dokumentai. Jie buvo Merseburge, dabar yra Berlyne\xe2\x80\x93Daleme.\n_START_SECTION_\nArchyvai LTSR laikotarpiu\n_START_PARAGRAPH_\nTSRS v\xc4\x97l okupavus Lietuv\xc4\x85 buvo kaupiami ir tvarkomi archyv\xc5\xb3 fondai, atkurti apskri\xc4\x8di\xc5\xb3 archyvai. Nema\xc5\xbea byl\xc5\xb3 \xc4\xafstaigose sunyko, fondai tvarkyti nepakankamai kvalifikuotai. Valstyb\xc4\x97s archyvo specialieji skyriai saugumui teik\xc4\x97 informacij\xc4\x85, kuri naudota gyventoj\xc5\xb3 represijoms. Atkurti apskri\xc4\x8di\xc5\xb3 archyvai 1950\xc2\xa0m. tapo rajon\xc5\xb3 valstybiniais archyvais. 1960\xc2\xa0m. \xc4\xafkurta Archyv\xc5\xb3 valdyba prie LTSR Ministr\xc5\xb3 Tarybos. Susigr\xc4\x85\xc5\xbeinti 1914\xc2\xa0m. ir 1939\xc2\xa0m. i\xc5\xa1 Lietuvos i\xc5\xa1ve\xc5\xbet\xc5\xb3 archyv\xc5\xb3 fondai, ta\xc4\x8diau nema\xc5\xbeai fond\xc5\xb3 neteis\xc4\x97tai perduota Baltarusijai, Rusijai, Lenkijai. 1964\xc2\xa0m. vietoje rajon\xc5\xb3 ir miest\xc5\xb3 valstybini\xc5\xb3 archyv\xc5\xb3 sukurta 10 Centrinio valstyb\xc4\x97s archyvo filial\xc5\xb3, saugan\xc4\x8di\xc5\xb3 TSRS okupacijos laikotarpio dokumentus. 1978\xc2\xa0m. CVA Kauno ir \xc5\xa0iauli\xc5\xb3 filialai pertvarkyti \xc4\xaf centrin\xc4\xaf valstybin\xc4\xaf archyv\xc4\x85._NEWLINE_Per TSRS okupacij\xc4\x85 daug lietuvi\xc5\xb3 tautai verting\xc5\xb3 archyvini\xc5\xb3 dokument\xc5\xb3, ypa\xc4\x8d i\xc5\xa1 dvar\xc5\xb3, vienuolyn\xc5\xb3 archyv\xc5\xb3, \xc5\xbeuvo arba dingo, buvo specialiai naikinama\xc2\xa0\xe2\x80\x93 permalama popieriaus fabrikuose, grobstoma. Politinio pob\xc5\xabd\xc5\xbeio archyvai, pvz., U\xc5\xbesienio reikal\xc5\xb3 ministerijos, Vidaus reikal\xc5\xb3 ministerijos, \xc5\xa0auli\xc5\xb3 s\xc4\x85jungos, politini\xc5\xb3 partij\xc5\xb3, naci\xc5\xb3 okupacijos laikotarpio \xc4\xafstaig\xc5\xb3, tyrin\xc4\x97tojams buvo beveik neprieinami. 1988\xc2\xa0m. sustipr\xc4\x97jus kovai d\xc4\x97l Lietuvos nepriklausomyb\xc4\x97s ir ypa\xc4\x8d po jos paskelbimo 1990\xc2\xa0m. kovo 11 d. TSRS ir TSKP centrini\xc5\xb3 institucij\xc5\xb3 nurodymu joms pavald\xc5\xbeios institucijos ir kolaborantai dal\xc4\xaf dokument\xc5\xb3 i\xc5\xa1 TSRS KGB Lietuvos padalinio ir Partijos archyvo prie LKP CK archyvo sunaikino, dal\xc4\xaf i\xc5\xa1ve\xc5\xbe\xc4\x97 \xc4\xaf TSRS. Kai kuriuos dokumentus 1992\xc2\xa0m. Rusija gr\xc4\x85\xc5\xbeino. 1990\xc2\xa0m. vasario m\xc4\x97n. Archyv\xc5\xb3 \xc4\xafstatymu Lietuvos archyvai tapo teisi\xc5\xa1kai nebepriklausomi nuo TSRS institucij\xc5\xb3._NEWLINE_Po 1990\xc2\xa0m. kovo 11 d. Lietuvos archyvai, i\xc5\xa1skyrus du, per\xc4\x97jo Lietuvos Respublikos \xc5\xbeinion. 1991\xc2\xa0m. \xc5\xbelugus TSRS ir \xc5\xa1ie archyvai\xc2\xa0\xe2\x80\x93 Lietuvos visuomen\xc4\x97s organizacij\xc5\xb3 archyvas (iki 1990\xc2\xa0m. Partijos archyvas prie LKP CK) ir KGB LTSR padalinio archyvas tapo Lietuvos Respublikos nuosavybe.\n_START_SECTION_\nArchyv\xc5\xb3 pertvarka\n_START_PARAGRAPH_\nNuo 1990\xc2\xa0m. baland\xc5\xbeio archyv\xc5\xb3 veiklai vadovauvo Lietuvos archyv\xc5\xb3 generalin\xc4\x97 direkcija, 1995\xc2\xa0m. vasario m\xc4\x97n. pertvarkyta \xc4\xaf Lietuvos archyv\xc5\xb3 departament\xc4\x85 prie Lietuvos Respublikos Vyriausyb\xc4\x97s. Lietuvos centrinio valstyb\xc4\x97s archyvo filialai, Kauno ir \xc5\xa0iauli\xc5\xb3 valstybiniai archyvai 1993\xc2\xa0m. gegu\xc5\xbe\xc4\x97s m\xc4\x97n. pavadinti apygard\xc5\xb3 archyvais. Lietuvos Respublikos Seimo 1993\xc2\xa0m. bir\xc5\xbeelio m\xc4\x97n. nutarimu \xc4\xafsteigtos LAGD Ypatingos reik\xc5\xa1m\xc4\x97s dokument\xc5\xb3 tvarkymo ir LGGRTC darbo grup\xc4\x97s, veik\xc4\x97 iki 1996\xc2\xa0m. Jos apra\xc5\xa1\xc4\x97 ir susistemino buvusio TSRS KGB LTSR padalinio archyvinius dokumentus. 1994\xc2\xa0m. sausio m\xc4\x97n. \xc5\xa1is archyvas iki jo perdavimo LAGD \xc5\xbeinion pavadintas KGB archyvini\xc5\xb3 dokument\xc5\xb3 saugykla. 1995\xc2\xa0m. spalio m\xc4\x97n. \xc4\xafsteigtas Lietuvos ypatingasis archyvas, kuris per\xc4\x97m\xc4\x97 saugykloje buvusius dokumentus._NEWLINE_1995\xc2\xa0m. gruod\xc5\xbeio m\xc4\x97n. priimtas naujas Archyv\xc5\xb3 \xc4\xafstatymas. 1996\xc2\xa0m. \xc4\xafsteigtas Vilniaus apskrities archyvas, \xc4\xaf j\xc4\xaf perkelti panaikinto \xc5\xa0ven\xc4\x8dioni\xc5\xb3 apygardos archyvo fondai, ir Taurag\xc4\x97s apskrities archyvas, panaikintas Raseini\xc5\xb3 apygardos archyvas. 1997\xc2\xa0m. Alytaus, Kauno, Klaip\xc4\x97dos, Marijampol\xc4\x97s, Panev\xc4\x97\xc5\xbeio, \xc5\xa0iauli\xc5\xb3 apygard\xc5\xb3 archyvai pavadinti apskri\xc4\x8di\xc5\xb3 archyvais, panaikintas Ukmerg\xc4\x97s apygardos archyvas. Anyk\xc5\xa1\xc4\x8di\xc5\xb3, Ignalinos, Mol\xc4\x97t\xc5\xb3, Utenos, Zaras\xc5\xb3 rajon\xc5\xb3 dokument\xc5\xb3 fondai perkelti \xc4\xaf \xc4\xafsteigt\xc4\x85 Utenos apskrities archyv\xc4\x85, Ukmerg\xc4\x97s ir \xc5\xa0irvint\xc5\xb3\xc2\xa0\xe2\x80\x93 \xc4\xaf Vilniaus apskrities archyvo Ukmerg\xc4\x97s filial\xc4\x85._NEWLINE_2001\xc2\xa0m. pabaigoje Lietuvoje veik\xc4\x97 16 valstybini\xc5\xb3 archyv\xc5\xb3\xc2\xa0\xe2\x80\x93 3 centriniai, 3 centriniai specializuoti ir 10 apskri\xc4\x8di\xc5\xb3 archyv\xc5\xb3, juose buvo daugiau, kaip 21 000 fond\xc5\xb3, daugiau, kaip 11 mln. saugojimo vienet\xc5\xb3, j\xc5\xb3 saugyklos u\xc5\xbeima apie 103\xc2\xa0km lentyn\xc5\xb3. Svarbus buvo ir Moksl\xc5\xb3 akademijos Centrinis archyvas. Lietuvos Respublikos savivaldos, valdymo institucijose, prokurat\xc5\xabroje, teismuose kaupiami t\xc5\xb3 \xc4\xafstaig\xc5\xb3 \xc5\xbeinybiniai archyvai, esantys valstyb\xc4\x97s nuosavyb\xc4\x97je. Juridini\xc5\xb3 ir fizini\xc5\xb3 asmen\xc5\xb3 archyvai yra t\xc5\xb3 asmen\xc5\xb3 nuosavyb\xc4\x97. Vilniuje veikia Lietuvos archyv\xc5\xb3 biblioteka (2001\xc2\xa0m. priskirta Lietuvos literat\xc5\xabros ir meno archyvui), turinti apie 115 000 spaudini\xc5\xb3, i\xc5\xa1leist\xc5\xb3 nuo XVIII a. iki \xc5\xa1i\xc5\xb3 dien\xc5\xb3. Vis\xc5\xb3 archyv\xc5\xb3 veikl\xc4\x85 reguliuoja ir tvarko Lietuvos vyriausiojo archyvaro tarnyba._NEWLINE_1988\xe2\x80\x932001\xc2\xa0m. \xc4\x97jo archyvistikos leidinys \xe2\x80\x9eLietuvos archyvai\xe2\x80\x9c.\n_START_SECTION_\n\xc5\xa0iuolaikin\xc4\x97 archyv\xc5\xb3 sistema\n_START_PARAGRAPH_\nNuo 2017 m. LIetuvos archyv\xc5\xb3 sistem\xc4\x85 sudaro 9 valstyb\xc4\x97s archyvai: Lietuvos valstyb\xc4\x97s istorijos archyvas, Lietuvos valstyb\xc4\x97s centrinis archyvas, Lietuvos ypatingasis archyvas, Lietuvos naujasis valstyb\xc4\x97s archyvas, Literat\xc5\xabros ir meno archyvas, Vilniaus regioninis valstyb\xc4\x97s archyvas (su filialu Utenoje), Kauno regioninis valstyb\xc4\x97s archyvas (su filialais Marijampol\xc4\x97je ir Alytuje), Klaip\xc4\x97dos regioninis valstyb\xc4\x97s archyvas (su filialais Taurag\xc4\x97je ir Tel\xc5\xa1iuose), \xc5\xa0iauli\xc5\xb3 regioninis valstyb\xc4\x97s archyvas (su filialu Panev\xc4\x97\xc5\xbeyje).\n_START_SECTION_\nLietuvos archyvai u\xc5\xbesienyje\n_START_PARAGRAPH_\nI\xc5\xa1 u\xc5\xbesienio archyv\xc5\xb3 Lietuvos mokslui reik\xc5\xa1mingi Maskvoje esantys Rusijos centrinis valstybinis senov\xc4\x97s akt\xc5\xb3 archyvas, kur teb\xc4\x97ra negr\xc4\x85\xc5\xbeinta Lietuvos Metrika, Rusijos centrinis valstybinis karo istorijos archyvas, Rusijos valstybinis socialin\xc4\x97s politin\xc4\x97s istorijos archyvas, Rusijos valstybinis naujosios istorijos archyvas, Sankt Peterburge\xc2\xa0\xe2\x80\x93 Rusijos valstybinis istorijos archyvas, t. p.\xc2\xa0Lenkijos, pvz., Vyriausiasis senov\xc4\x97s akt\xc5\xb3 archyvas, Baltarusijos, Ukrainos, Latvijos (Rygos istorijos archyvas), Stokholmo, Vokietijos archyvai._NEWLINE_Lietuvos istorijai reik\xc5\xa1ming\xc5\xb3 archyvalij\xc5\xb3 turi Vatikano archyvas, Pranc\xc5\xabzijos nacionalinis archyvas. Dauguma Ma\xc5\xbeosios Lietuvos istorijos sen\xc5\xb3j\xc5\xb3 dokument\xc5\xb3 buvo saugoma Pr\xc5\xabsijos slaptajame valstybiniame archyve Karaliau\xc4\x8diuje, kuris per kar\xc4\x85 buvo i\xc5\xa1ve\xc5\xbetas \xc4\xaf Vokietij\xc4\x85, dabar saugomas Berlyne\xe2\x80\x93Dahleme.'